कहा- जिनको देश से प्यार वे इनका समर्थन करें, बृजभूषण बोले- अपराधी बनकर इस्तीफा नहीं दूंगा
WFI President Brij Bhushan Sharan Singh Sexual Harassment Case भारतीय कुश्ती संघ (WFI) के अध्यक्ष बृजभूषण शरण सिंह पर लगे शारीरिक आरोपों के मामले में अब 3 महीनों के अंतराल के बीच की कड़ियां खुलती जा रही है। दरअसल, पहलवानों ने जनवरी माह में अपना पहला धरना दिया था।
दिल्ली के जंतर-मंतर पर पहलवानों का धरना सातवें दिन भी जारी है। पहलवान रेसलिंग फेडरेशन ऑफ इंडिया (WFI) अध्यक्ष बृजभूषण शरण सिंह के इस्तीफे की मांग कर रहे हैं। शनिवार सुबह 7:45 बजे कांग्रेस महासचिव प्रियंका गांधी पहलवानों से मिलीं। शाम 4 बजे दिल्ली के CM अरविंद केजरीवाल भी आए और पहलवानों को अपना समर्थन दिया।
जंतर-मंतर पहुंचे केजरीवाल ने कहा- ये जगह बहुत पवित्र है। 2011 में हमने यहीं से आंदोलन शुरू किया और देश की राजनीति बदल दी। ये पहलवान यहीं से देश की खेल व्यवस्था बदल देंगे। मेरी अपील है कि जिन लोगों को देश से प्यार है वे छुट्‌टी लेकर पहलवानों का साथ देने यहां आएं। केंद्र सरकार से भी अपील है कि वे यहां का बिजली-पानी बंद न करें।
वहीं, BJP सांसद बृजभूषण सिंह ने कहा कि मैं पूरी तरह निर्दोष हूं। अपराधी बनकर इस्तीफा नहीं दूंगा। खिलाड़ियों का धरना-प्रदर्शन राजनीति से प्रेरित है। इसमें नेता और बड़े व्यापारी शामिल हैं।
केजरीवाल ने कहा कि एक हफ्ते से देश के पहलवान प्रदर्शन कर रहे हैं, क्योंकि BJP के बाहुबली नेता ने बेटियों से दुर्व्यवहार किया। किसी भी बहन-बेटी के साथ गलत काम करने वाले को तुरंत फांसी पर लटका देना चाहिए। मगर बड़े दुख की बात है कि जिन बेटियों ने देश का नाम रोशन किया है, उन्हें न्याय की लड़ाई लड़नी पड़ रही है।
आज सुबह से लेकर पिछले 7 दिनों में क्या-क्या हुआ सिलसिलेवार पढ़ें...
प्रियंका ने कहा- बृजभूषण से इस्तीफा ले सरकार 
सुबह प्रियंका गांधी करीब एक घंटे धरनास्थल पर रहीं। उन्होंने 50 मिनट तक विनेश फोगाट, साक्षी मलिक और बजरंग पूनिया से बात की। बातचीत में विनेश और साक्षी भावुक हो गईं तो प्रियंका ने विनेश के सिर पर हाथ रखकर दिलासा दिलाया। प्रियंका ने कहा- अब तक FIR की कॉपी नहीं मिली है। सवाल है कि सरकार बृजभूषण को क्यों बचा रही।
प्रियंका गांधी ने कहा, 'जो FIR दर्ज कराई गई है, उसमें क्या है, इसकी जानकारी किसी को नहीं है। वे इसे क्यों नहीं दिखा रहे हैं? जब ये पहलवान पदक जीतते हैं तो हम सभी ट्वीट करते हैं। गर्व महसूस करते हैं। आज ये सड़क पर बैठे हैं। इन्हें न्याय नहीं मिल रहा है। ये सभी महिला पहलवान इस मुकाम तक आने के लिए काफी संघर्ष करती हैं और मैं यह नहीं समझ पा रही हूं कि सरकार बृजभूषण को क्यों बचा रही है। ब्रजभूषण पर इतने गंभीर आरोप हैं, लेकिन कोई कार्रवाई नहीं हो रही है। सरकार उसे पद से हटाए। उससे इस्तीफा लेना चाहिए।'
प्रियंका ने कहा, 'मुझे पीएम से कोई उम्मीद नहीं है, क्योंकि अगर उन्हें पहलवानों की चिंता है, तो उन्होंने अभी तक उनसे बात क्यों नहीं की। जब मेडल जीतकर आते हैं तो उनके साथ फोटो खिंचवाते हैं। लेकिन अब तक उनसे बातचीत नहीं की। देश खिलाड़ियों के साथ खड़ा है। मुझे गर्व है कि पहलवान ऐसी चीज के लिए खड़े हैं और आवाज उठा रहे हैं।'
बृजभूषण ने कहा- मैं इस्तीफा दे दूंगा, लेकिन...
पहलवानों की शिकायत पर शुक्रवार देर रात दिल्ली पुलिस की ओर से FIR दर्ज कर लिए जाने के बाद शनिवार को यूपी के गोंडा में बृजभूषण ने प्रेस कॉन्फ्रेंस की। उन्होंने कहा कि यह खिलाड़ियों का धरना नहीं है। मैं पूरी तरह निर्दोष हूं। हरियाणा के 90% खिलाड़ी मेरे साथ हैं। अपराधी बनकर इस्तीफा नहीं दूंगा। हर रोज नई डिमांड आ रही है। इस पूरे मामले में कांग्रेस का हाथ है। 12 साल से शिकायत क्यों नहीं की। अगर धरना दे रहे पहलवान इस्तीफे से मानेंगे, तो मैं दे दूंगा। अगर ये खिलाड़ी धरने से उठकर वापस घर जाएं, अपनी प्रैक्टिस करें तो मैं इस्तीफा भिजवा दूंगा।'
देर रात दर्ज की गईं 2 FIR
शुक्रवार देर रात WFI अध्यक्ष बृजभूषण सिंह के खिलाफ दिल्ली के कनॉट प्लेस पुलिस स्टेशन में दो FIR दर्ज की गई। पहली- दिल्ली पुलिस ने एक नाबालिग रेसलर से यौन शोषण के मामले में बृजभूषण पर पॉक्सो एक्ट के तहत केस दर्ज किया है। वहीं, दूसरी FIR अन्य 6 महिला रेसलर्स के यौन शोषण के आरोप में दर्ज हुई है।
रेसलर का आरोप- रात में हमें नजरबंद किया, धमकाया भी
रेसलर बजरंग पूनिया ने आरोप लगाया कि दिल्ली पुलिस परेशान कर रही है। रात में खाना खाते वक्त बिजली काट दी गई। वहां खड़े पानी के टैंकरों को हटवा दिया गया। पब्लिक टॉयलेट को भी पुलिस ने दूसरी जगह भिजवा दिया। जब उन्होंने इस बारे में पूछा तो ACP ने कहा कि जो करना है कर लो, अब तो ऐसा ही होगा। साथ ही कहा कि केस दर्ज हो गया है, अब वह वहां से धरना उठा लें।
बजरंग ने कहा कि पुलिस ने धरनास्थल के चारों ओर बैरिकेड्स लगाकर खिलाड़ियों को नजरबंद कर दिया। मौके से मीडियाकर्मियों को भी निकाल दिया। धरनास्थल पर खिलाड़ी और कुछ समर्थक ही रह गए जिन्होंने अंधेरे में बिना बिजली के रात काटी।
आज के बड़े अपडेट्स 
अब फोटोज में देखिए प्रदर्शन 
2011 से कुश्ती संघ के अध्यक्ष हैं बृजभूषण
बृजभूषण शरण सिंह उत्तरप्रदेश में गौंडा जिले की कैसरगंज सीट से भाजपा सांसद हैं। वह 2011 से कुश्ती संघ के अध्यक्ष हैं। फरवरी, 2019 में लगातार तीसरी बार कुश्ती संघ के अध्यक्ष चुने गए थे।
ये खबर भी पढ़ें:- 
फोगाट बहनें आमने-सामने: बबीता बोलीं- प्रियंका गांधी का छेड़छाड़ का आरोपी सचिव धरने में आया; विनेश ने कहा- आंदोलन कमजोर मत करो
भारतीय कुश्ती संघ के अध्यक्ष बृजभूषण शरण सिंह पर 2 FIR होने के बाद अब फोगाट बहनें ही एक-दूसरे के आमने-सामने हो गई। दरअसल, शनिवार सुबह धरने पर प्रियंका गांधी पहुंची थी। जिसकी एक फोटो बबीता फोगाट ने ट्वीट कर लिखा- प्रियंका वाड्रा अपने निजी सचिव संदीप सिंह को लेकर महिला पहलवानों को न्याय दिलाने पहुंची हैं, लेकिन इस व्यक्ति पर खुद महिलाओं से छेड़छाड़ का आरोप है। (पूरी खबर पढ़ें)
धरने पर रोजाना 1 लाख खर्चा: पहले किराए पर लिए गद्दे-स्पीकर, अब सारा सामान खरीद रहे; विनेश फोगाट के पति देख रहे व्यवस्था
विनेश फोगाट के पति सोमवीर राठी ने कहा, ‘इसलिए हमने गद्दे खरीदने का फैसला किया। उन्होंने अपने गांव खरखौदा से 50 हजार रुपए देकर 80 गद्दे खरीदे। उनसे प्रतिदिन गद्दे के लिए 12 हजार रुपए का किराया लिया जा रहा था। यह बहुत बड़ी रकम है (पूरी खबर पढ़ें)
WFI चीफ बृजभूषण के खिलाफ 2 FIR: एक POCSO एक्ट में दूसरी अन्य बालिग खिलाड़ियों के आरोपों पर दर्ज की गई 
रेसलिंग फेडरेशन ऑफ इंडिया (WFI) के अध्यक्ष बृजभूषण शरण सिंह के खिलाफ शुक्रवार को दिल्ली के कनॉट प्लेस पुलिस स्टेशन में दो FIR दर्ज की गई हैं। दिल्ली पुलिस ने एक नाबालिग रेसलर से यौन शोषण के मामले में बृजभूषण पर पॉक्सो एक्ट के तहत केस दर्ज किया है। वहीं, दूसरी FIR अन्य 6 महिला रेसलर्स के यौन शोषण के आरोप में दर्ज हुई है (पूरी खबर पढ़ें)